als_Latn dik_Latn sag_Latn
Çupi, thirrje dibranëve: Reflektoni, ja tri projektet madhore të PD për qarkun e Dibrës
Valentina MADANI
Dhurata Çupi ka një lidhje të hershme me PD-në që nga krijimi i 27 viteve më parë. Prej saj nuk u shkëput pavarësisht se znj. Çupi ka mbajtur ndër vite disa poste në institucionet të shtetit dhe më pas edhe partiake. Dhurata Çupi është anëtare e Këshillit Kombëtar të PD-së dhe nënkryetare e Departamentit për Pushtetin Lokal në PD. Ajo kryeson listën e PD-së në qarkun e Dibrës dhe përgjatë 30 ditëve të fushatës elektorale ka përshkuar me këmbë me dhjetëra herë të gjithë zonën e Dibrës dhe Matit, duke takuar nga afër banorët e qarkut. Për “Gazeta Shqiptare”, znj. Çupi thotë se ka parë nga afër shqetësimet dhe problemet e shumta, varfërinë e tejskajshme të bashkëpatriotëve, harresën e shtetit, ndaj u bën thirrje atyre që të reflektojnë më 25 qershor, pasi me PD-në e ardhmja e tyre do të jetë e sigurt. Çupi i garanton ata se do të kenë vëmendjen e saj nesër në Kuvend deri në konkretizimin e projekteve të PD-së. Deputetja e re e PD-së hyri në sallën e Kuvendit të Shqipërisë një vit më parë, por Dhurata Çupi do të jetë sërish në tempullin e demokracisë për një mandat të ri katërvjeçar.
Znj. Çupi, ju kryesoni ekipin e PD-së në qarkun e Dibrës, por gjatë takimeve të shumta që keni bërë, përfshi edhe në rrethin e Matit, çfarë keni vërejtur, cilat janë shqetësimet më të shumta me të cilat jeni përballur gjatë këtyre 30 ditëve të fushatës?
Ju falënderoj për këtë intervistë. Po, është e vërtetë që të kem privilegjin të jem në krye të ekipit të fitores së Republikës së Re në qarkun e Dibrës më 25 qershor. Por përtej kësaj, për t’iu përgjigjur pyetjes suaj dua të them që gjatë këtyre ditëve jam përballur më shumë se me gjithçka me varfëri, me mungesë infrastrukture dhe me harresë të qëllimshme të qeverisë së Ramës për banorët e këtyre zonave. Kam folur sy më sy me ta, e kam ndier mllefin që ata kanë ndaj keqqeverisjes dhe politikave që ua kanë sjellë litarin në fyt. Ndonëse ka pasur mungesë totale të vëmendjes ndaj matjanëve e dibranëve, duke i lënë në vendnumëro edhe projektet infrastrukturore që prej 2013-ës, kam parë që patriotëve të mi askush nuk mund t’ua cenojë krenarinë, e në këtë drejtim kam parë një mbështetje maksimale prej tyre në këtë betejë vendimtare.
Ku konsiston programi i PD-së? Çfarë i ofroni Dibrës?
Së pari dua të them se projekti i Lulzim Bashës është projekt konkret dhe i prekshëm për çdo qytetar dhe do ta nxjerrë vendin nga kjo krizë e thellë ku është futur katër vitet e fundit. Jam e bindur se ky projekt do të shtrihet në të gjithë Shqipërinë, pa asnjë dallim, e sigurisht edhe në qarkun e Dibrës. Në këtë drejtim dua të ndalem te disa angazhime konkrete për dibranët. Në krye të axhendës mbetet Rruga e Arbrit, një projekt ky i braktisur nga kryeministri aktual e që do të mbyllet me sukses nga qeveria e Lulzim Bashës. Për këtë unë siguroj se do të jem zëri i çdo dibrani në qeverinë e Bashës, për t’i shkuar deri në fund këtij projekti për banorët e këtyre zonave. Duhet të kuptojmë që këta banorë nuk janë shumë kilometra larg Tiranës, por infrastruktura e keqe i ka lënë ata në harresë. Së dyti dua të ndalem tek infrastruktura në përgjithësi. Investimet në këtë sektor do të jenë prioritet i imi, pasi rrugët lidhin fshatra e qytete, por krijojnë afërsi, lehtësira mes njerëzve. Por vëmendja ime do të jetë jo vetëm për infrastrukturën rrugore, por edhe për investime në shkolla, deri në fshatin më të largët apo në qendrat shëndetësore. Këto janë disa nga shqetësimet më të mëdha të këtyre banorëve. Së treti, krijimi i vendeve të punës, që bëhet i mundur përmes politikave që do të ndiqen nga qeveria e djathtë. Projekti i Lulzim Bashës për ulje të taksave, me taksë 9 për qind krijon frymëmarrje për biznesin, i cili mund të zgjerohet e të krijojë vende pune. Zona e Dibrës është zonë më shumë rurale, e për këtë politikat në mbështetje të fermerëve do të jenë prioriteti im. Do të jem avokate e interesave të patriotëve të mi, por besoj se interesi i Lulzim Bashës kryeministër për zhvillimin e bujqësisë është i dukshëm tashmë. Mendoj se nuk janë pak 100 milionë euro investime në bujqësi apo heqja e taksës prej 240 lekësh për karburantet.
Dhe çfarë u ofroni Dibrës dhe dibranëve?
Po e them me plot gojën: dibranët do të kenë të gjithë vëmendjen time dhe angazhimin tim për çdo projekt, në mënyrë që banorëve të këtyre zonave, të lënë në harresë për 4 vjet, t’u japim mundësinë të dalin nga varfëria e të sigurojnë ekonomi më të mirë për familjet e tyre, e praktikisht kushte më të larta jetese.
Jemi në mbyllje të fushatës elektorale; përballja mbetet te kutia e votimit më 25 qershor. Cili është mesazhi juaj për zgjedhësit ditën e votimeve?
Dua të them diçka: 25 qershori duhet të jetë datë reflektimi për çdo qytetar të Shqipërisë. Është momenti për t’i bërë thirrje ndërgjegjes së çdo dibrani, çdo banori të saj që t’i japin mundësinë vetes dhe familjeve të tyre që të kenë një të nesërme më të sigurt e të drejtë. Është momenti që të çojnë nëpër mend çdo ditë që ka kaluar në këta katër vjet, ku kërbaçi nuk ka munguar ndaj tyre e ku janë pasuruar pafundësisht pushtetarët. U kërkoj që të bashkohen, të ndëshkojnë keqqeverisjen e të votojnë për të djathtën, si alternativë për një ekonomi më të fortë. Pasi e kam parë realitetin në sy përmes varfërisë së shkaktuar nga qeveria e Ramës, jam e bindur se duke votuar Partinë Demokratike, dibranët do të votojnë së pari për veten e për një qeverisje të drejtë. Ata duhet ta dinë që programi i Lulzim Bashës është konkret dhe i besueshëm. Nuk është program thjesht elektoral, është program për themelimin e një Republike të Re, jo një fasadë apo mashtrim elektoral siç bëri 4 vite më parë Edi Rama. Të gjithë bashkë ne mund t’ia dalim të punojmë më shumë për familjet e shqiptarëve dhe jo për xhepat e pushtetarëve. Për këtë duhet që secili prej nesh, të dielën e 25 qershorit t’u drejtohet kutive të votimit e të votojë për alternativën e djathtë, për Partinë Demokratike që themelon Republikën e Re.
als_Latn ceb_Latn als_Latn als_Latn als_Latn als_Latn als_Latn als_Latn als_Latn als_Latn als_Latn